FI Euroopan unionin virallinen lehti CE 9/26

Torstai 9. lokakuuta 2008

IASCF: perussäännön tarkistaminen – julkinen vastuuvelvollisuus ja IASB:n muutosehdotusten laatiminen

P6_TA(2008)0469

Euroopan parlamentin päätöslauselma 9. lokakuuta 2008 asiakirjasta ”IASCF: perussäännön tarkistaminen – julkinen vastuuvelvollisuus ja IASB:n muutosehdotusten laatiminen”

2010/C 9 E/03

Euroopan parlamentti, joka

ottaa huomioon neuvoston päätelmät 8. heinäkuuta 2008, erityisesti kansainvälisen tilinpäätösstandardilautakunnan (IASB) hallinnoinnin osalta,

ottaa huomioon kansainvälisten tilinpäätösstandardien soveltamisesta 19. heinäkuuta 2002 annetun Euroopan parlamentin ja neuvoston asetuksen (EY) N:o 1606/2002 (1),

ottaa huomioon 24. huhtikuuta 2008 antamansa päätöslauselman kansainvälisistä kirjanpitostandardeista (IFRS) ja kansainvälisen tilinpäätösstandardilautakunnan (IASB) hallinnosta (2),

ottaa huomioon tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen N:o (EY) 1606/2002 mukaisesti annetun asetuksen (EY) N:o 1725/2003 muuttamisesta toiminnallisten segmenttien esittämistä koskevan Kansainvälisen tilinpäätösstandardin IFRS 8 osalta 21. marraskuuta 2007 annetun komission asetuksen (EY) N:o 1358/2007 (3) sekä 14. marraskuuta 2007 antamansa päätöslauselman ehdotuksesta komission asetukseksi (4),

ottaa huomioon luonnoksesta komission asetukseksi asetuksen (EY) N:o 809/2004 muuttamisesta niiden tilinpäätösnormien osalta, joiden mukaisesti laaditaan esitteisiin sisältyvät historialliset tiedot, ja luonnoksesta komission päätökseksi kansainvälisesti hyväksyttyjen tilinpäätösnormien mukaisesti laadittujen tietojen käytöstä kolmansien maiden arvopapereiden liikkeeseenlaskijoiden toimesta 14. marraskuuta 2007 antamansa päätöslauselman (5),

ottaa huomioon kolmansien maiden liikkeeseenlaskijoiden käyttämistä tilinpäätösnormeista ja niiden vastaavuudesta IFRS-standardien kanssa esitedirektiivin ja avoimuusdirektiivin täytäntöönpanosäädöksistä annetun ehdotuksen mukaisesti 24. lokakuuta 2006 antamansa päätöslauselman (6), jossa määritellään ehdot, joiden perusteella EU on hyväksynyt lähentämis- ja vastaavuusprosessin IFRS-standardien, sellaisina kuin EU on ne hyväksynyt, ja US GAAP -standardien välillä,

ottaa huomioon kansainvälisen tilinpäätösstandardilautakunnan säätiön (IASCF) heinäkuussaa 2008 julkaiseman asiakirjan ”Reviw onf the Constitution – Public Accountability and the Composition of the IASB – Proposals for Change” (IASCF: perussäännön tarkistaminen – julkinen vastuuvelvollisuus ja IASB:n muutosehdotusten laatiminen),

ottaa huomioon menettelystä komissiolle siirrettyä täytäntöönpanovaltaa käytettäessä 28. kesäkuuta 1999 annetun neuvoston päätöksen 1999/468/EY (7),

ottaa huomioon työjärjestyksen 108 artiklan 5 kohdan,

A. ottaa huomioon, että liikkeeseenlaskijoiden edellytetään EU:ssa soveltavan konsolidoituihin tilinpäätöksiinsä kansainvälistä kirjanpitotapaa;

1. panee merkille, että IASCF on esittänyt valvontaryhmän perustamista; katsoo, että valvontaryhmällä olisi oltava oikeus suositella ehdokkaita valtuutetuiksi henkilöiksi ja sen olisi oltava vastuussa näiden valinnan hyväksymisestä sovitun nimitysmenettelyn jälkeen;

2. kehottaa valvontaryhmää osallistumaan IASB:n esityslistan laatimiseen avoimuuden ja vastuunalaisuuden varmistamiseksi; toteaa, että myöhemmin toteutettavaan kirjanpitostandardien määrittämisprosessiin ei pitäisi aiheettomasti puuttua ja sen toteuttamisen yhteydessä olisi kuultava täysimääräisesti kaikkia osapuolia, mukaan luettuna sijoittajia;

3. suhtautuu epäillen mahdollisuuteen perustaa valvontaryhmä tässä vaiheessa, ennen kuin IASB:n hallinnoinnin tarkistamista koskevan kuulemismenettelyn toinen vaihe on käynnistetty ja ilman selkeää käsitystä valvontaryhmän ja IASCF:n välille viimeksi mainitun perussäännössä luotavasta suhteesta;

4. katsoo, että valvontaryhmän olisi heijastettava maailman merkittävimpien valuutta-alueiden tasapainoa ja kulttuurien monimuotoisuutta sekä kehittyneiden ja nousevien talouksien sekä viranomaisille vastuussa olevien kansainvälisten instituutioiden etuja ja toteaa, että valvontaryhmän olisi myös toimittava aktiivisessa roolissa tulosraportoinnin avoimuuden sekä pääomamarkkinoiden kehittämisen ja tehokkaan toiminnan edistämisessä, syklisyyttä edistävän toiminnan torjumisessa, rahoitusmarkkinoiden vakauden turvaamisessa ja systeemisten riskien ehkäisemisessä; katsoo, että Baselin pankkivalvontakomitean olisi myös oltava mukana valvontaryhmässä; panee hyväksyvästi merkille ehdotuksen, jonka mukaan valvontaryhmä koostuisi aluksi seuraavista: — asiassa toimivaltainen komission edustaja, — valvontaviranomaisten kansainvälisen yhteistyöjärjestön (IOSCO) kehittyvien markkinoiden komitean puheenjohtaja, — IOSCOn teknisen komitean puheenjohtaja (tai varapuheenjohtaja tai arvopaperikomission nimitetty puheenjohtaja, jos yksi seuraavista toimii myös teknisen komitean puheenjohtajana: EU:n arvopaperimarkkinavalvojien komitean puheenjohtaja, Japanin rahoituspalveluviraston johtaja tai Yhdysvaltain arvopaperikomission (SEC) puheenjohtaja), — Japanin rahoituspalveluviraston johtaja, — Yhdysvaltain SEC:n puheenjohtaja, ja — Baselin pankkivalvontakomitean puheenjohtaja;

5. pahoittelee, että Euroopan parlamenttia ei kuultu siitä, että perustetaan kansainvälinen kirjanpitoa käsittelevä neuvoa-antava ryhmä;

6. katsoo, että EU:n rahamarkkinavalvojien olisi myös oltava edustettuina valvontaryhmässä; korostaa, että millään organisaatiolla ei pitäisi olla valvontaryhmässä useamman kuin yhden jäsenen edustus;

7. korostaa valvontaryhmän monimutkaista institutionaalista kehystä; korostaa, että sillä on oltava tehokkaat yhteistyömekanismit, jotta voidaan varmistaa sen toimintakyky ja saavuttaa sen pääasialliset tavoitteet; vaatii tässä yhteydessä, että valvontaryhmän jäsenillä on riittävä toimivalta, jotta voidaan varmistaa, että heitä voidaan pitää poliittisesti vastuuvelvollisina;

8. on huolissaan siitä, että jotkut valvontaryhmän ehdotetuista jäsenistä eivät vaadi kotimaisia liikkeeseenlaskijoita soveltamaan IFRS:ää; katsoo, että valvontaryhmän jäsenyys voi tulla voimaan vasta, kun on sitouduttu ottamaan IFRS käyttöön kotimaisena standardina; korostaa, että millään maalla ei pitäisi olla valvontaryhmässä useamman kuin yhden jäsenen edustus;

9. panee merkille, että IASCF:n ehdotuksessa esitetään IASB:n laajentamista kahdella jäsenellä niin, että jäsenmäärä olisi 16; pitää laajentamista hyväksyttävänä, koska se voi johtaa tasapainoisempaan IASB:hen erityisesti jos IASCF:n ehdotusta muutetaan varmistamaan rinnakkainen kohtelu maailmanlaajuisesti merkittävimmille valuutta-alueille;

10. kehottaa laatimaan parlamentin, neuvoston ja komission välisen yhteisymmärryspöytäkirjan, jotta voidaan määritellä ehdot, joilla lainsäätäjät osallistuvat valvontaryhmän työhön, jos tällainen ryhmä perustetaan tässä vaiheessa;

11. kehottaa puhemiestä välittämään tämän päätöslauselman neuvostolle, komissiolle, Euroopan keskuspankille ja Euroopan arvopaperikomitealle sekä jäsenvaltioiden hallituksille ja parlamenteille.

(1) EYVL L 243, 11.9.2002, s. 1.

(2) Hyväksytyt tekstit, P6_TA(2008)0183.

(3) EUVL L 304, 22.11.2007, s. 9.

(4) Hyväksytyt tekstit, P6_TA(2007)0526.

(5) Hyväksytyt tekstit, P6_TA(2007)0527.

(6) EUVL C 313 E, 20.12.2006, s. 116.

(7) EYVL L 184, 17.7.1999, s. 23.